TLU SA: 1 000 jaar nodig om grondeise te verwerkArgieffoto Foto: led.co.za Dit sal 55 jaar neem om net die 20 737 eise wat in die eerste kwartaal van vanjaar ingedien is, af te handel, het Louis Meintjies, president van die TLU SA, gesê. Hy het reageer op die mees onlangse getalle wat deur die portefeuljekomitee op landelike ontwikkeling en grondhervorming voorgelê is. “Die TLU SA was reg toe ons gewaarsku het dat die regering ŉ blik wurms sal oopmaak deur ŉ nuwe grondeisproses oop te stel en dat die regering nie die hoeveelheid eise sal kan hanteer nie,” het Meintjies gesê. “Dit is duidelik dat onrealistiese doelwitte gestel is wat nie behoorlik oorweeg is nie.” Meintjies het gesê die departement van landelike ontwikkeling en grondhervorming ly onder ’n tekort aan kapasiteit en kennis, maar word steeds deur ’n politieke agenda en ideologie gedryf wat duidelik misluk. “Die ANC-regering het duidelik nie uit die duur lesse van elders in die wêreld geleer nie. Die gevolg is dat boere onseker bly oor die toekoms, nuwe toetreders is huiwerig om by landbou betrokke te raak en verbruikers raak al meer bekommerd of daar kos op die tafel gaan wees en wat die prys daarvan gaan wees,” het hy gesê. “Intussen is die land se ekonomie op die randjie van ’n resessie. ŉ Verantwoordelike regering sal nou al sy aandag toespits op die ekonomie en die onwerkbare grondeisproses onmiddellik opskort. Ongelukkig het ons al geleer dat die ANC-regering onverantwoordelik is, wat beteken ons kan nog erger omstandighede in die toekoms verwag.” Hy het boere aangemoedig om positief te bly en aan te hou om kos op die tafels van Suid-Afrikaners te sit. “Indien ’n grondeis [teen jou grond] ingedien word, moet jy nie ontsteld raak nie, maar eerder die TLU SA nader. Ons is nog steeds die hoofkosprodusente, nie danksy die regering nie, maar ten spyte van die regering.”